Héraðsdómur Reykjavíkur hafnar kröfum Eimskips Þann 1. júlí 2019 krafðist Eimskip þess að Héraðsdómur Reykjavíkur úrskurðaði um það annars vegar að rannsókn Samkeppniseftirlitsins á ætluðu ólögmætu samráði fyrirtækisins við Samskip væri ólögmæt og að henni skyldi hætt og hins vegar að aflétt yrði haldi sem hafði verið lagt á gögn fyrirtækisins við húsleitir hjá því 10. desember 2013 og 4. júní 2014 og að afritum gagnanna yrði eytt . Þann 10. október 2019 vísaði Héraðsdómur Reykjavíkur frá kröfu Eimskips um að úrskurðað yrði að rannsókn Samkeppniseftirlitsins væri ólögmæt og að henni skyldi hætt . Eimskip kærði þá niðurstöðu til Landsréttar . Með úrskurði 25. október 2019 staðfesti Landsréttur úrskurð Héraðsdóms Reykjavíkur . Eftir stóð þá krafa Eimskips um að aflétt yrði haldi sem hafði verið lagt á gögn fyrirtækisins og að afritum slíkra gagna yrði eytt . Með úrskurði sínum í dag hafnaði Héraðsdómur Reykjavíkur þeirri kröfu Eimskips sem eftir stóð , þ.e. að aflétt yrði haldi sem var lagt á gögn fyrirtækisins og að afritum gagnanna yrði eytt . Vegna fyrirspurna um stöðu rannsóknarinnar skal eftirfarandi tekið fram : Rannsókn Samkeppniseftirlitsins beinist að því hvort Eimskip og Samskip ( Samskip Holding BV , Samskip hf. , Landflutningar ehf. og Jónar Transport hf. ) hafi haft með sér ólögmætt samráð á mörkuðum fyrir sjóflutninga , flutningsmiðlun og landflutninga og brotið gegn 10. gr. samkeppnislaga og 53. gr . EES-samningsins . Í tengslum við rannsóknina gerði Samkeppniseftirlitið húsleit hjá fyrirtækjunum 10. september 2013 og aftur hjá Eimskipi 4. júní 2014 . Hófst þessi rannsókn í kjölfar ábendinga frá bæði viðskiptavinum og keppinautum Eimskips og Samskipa . Samkeppniseftirlitið hefur haft möguleg brot fyrirtækjanna til samfelldrar rannsóknar og er hún vel á veg komin . Meðal annars hefur Samkeppniseftirlitið gefið fyrirtækjunum kost á að tjá sig um frummat eftirlitsins og þau gögn sem það byggir á , en eftirlitið gætir andmælaréttar fyrirtækja í málum af þessu tagi með því að gefa út svokallað andmælaskjal . Eimskipi og Samskipum hefur verið gefið tækifæri til að nýta andmælarétt sinn í tveimur áföngum . Fyrra andmælaskjalið var birt fyrirtækjunum þann 6. júní 2018 og þeim boðið að koma að athugasemdum og sjónarmiðum sínum á framfæri . Hvorugt fyrirtækjanna nýtti sér þann rétt sinn . Síðara andmælaskjalið var birt félögunum í lok síðustu viku . Hafa fyrirtækjunum nú verið gefnir endanlegir frestir til að koma athugasemdum og sjónarmiðum sínum á framfæri . Mál þetta sætir forgangi hjá Samkeppniseftirlitinu . Er umfang rannsóknarinnar , þar á meðal undirliggjandi gagnamagn , án fordæma við rannsókn samkeppnismála hér á landi .